GL บวกแรง 3.77% รับ “พี่ใหญ่” สั่งลุย! ชี้เป้า 38 บาท
GL บวกแรง 3.77% รับ "พี่ใหญ่" สั่งลุย! ชี้เป้า 38 บาท โดยตลาดเช้านี้อยู่ที่ 22.00 บาท บวก 0.80 บาท หรือ 3.77% สูงสุด 22.40 บาท ต่ำสุด 21.50 บาท ด้วยมูลค่าซื้อขาย 583.96 ล้านบาท 
24 พ.ค. 2560

ผู้สื่อข่าวรายงานว่าราคาหุ้นบริษัท กรุ๊ปลีส จำกัด (มหาชน) หรือ GL ปิดตลาดเช้านี้อยู่ที่ 22.00 บาท บวก 0.80 บาท หรือ 3.77% สูงสุด 22.40 บาท ต่ำสุด 21.50 บาท ด้วยมูลค่าซื้อขาย 583.96 ล้านบาท ขณะที่ดัชนีตลาดหุ้นไทยโดยรวมบวก 0.12%

สำหรับปัจจัยที่ส่งผลให้ราคาหุ้น GL ปรับตัวขึ้นแรง คาดว่ามาจากการแถลงข่าวของผู้บริหารบริษัท J Trust Co., Ltd. ถึงประเด็นที่จะสามารถบันทึกกำไรจากการปรับตัวขึ้นของราคาหุ้นบริษัท กรุ๊ปลีส จำกัด (มหาชน) หรือ GL ได้ในปีงบประมาณ 2561 และมีคาดการณ์ระดับราคาที่ 38 บาทต่อหุ้น
โดยหนังสือพิมพ์รายงานว่า นายโนบูโยชิ ฟูจิซาวะ ประธานเจ้าหน้าที่บริหาร และ นายโนบูอิกุ ชิบะ เจ้าหน้าที่บริหารอาวุโส ในฐานะตัวแทนบริษัท J Trust Co., Ltd. แถลงผลการดำเนินงานงวดปีงบประมาณ 2560 ซึ่งสิ้นสุดลงเมื่อวันที่ 31 มี.ค.60 เมื่อวันที่ 15 พ.ค.60 ว่า บริษัทจะสามารถบันทึกกำไรจากการปรับตัวขึ้นของราคาหุ้นบริษัท กรุ๊ปลีส จำกัด (มหาชน) หรือ GL ได้ในปีงบประมาณ 2561 โดยเบื้องต้นคาดการณ์ระดับราคาไว้ที่ประมาณ 38 บาทต่อหุ้น
ทั้งนี้มีความมั่นใจว่าความผันผวนเชิงลบต่อราคาหุ้น GL จะเริ่มลดลงหลังจากนี้ และบริษัทจะได้รับประโยชน์หากราคาหุ้นเริ่มปรับตัวสูงขึ้นอีกครั้ง เนื่องจากการปรับตัวขึ้น-ลงของหุ้น GL มีผลต่อการบันทึกผลกำไร/ขาดทุนที่ยังไม่รับรู้ ซึ่งมีผลต่อเนื่องถึงผลกำไร/ขาดทุน (สุทธิ) ในงบกำไรขาดทุน
นอกจากนี้ ตารางแนบจากเอกสารที่นายโนบูอิกุใช้สำหรับการนำเสนอข้อมูลครั้งนี้ แสดงให้เห็นถึงการตั้งสมมติฐานราคาหุ้น GL ในราคาอื่นๆ ที่จะมีผลต่อตัวเลขการดำเนินงานของ J Trust อีกด้วย อาทิ “ราคา 40 บาทต่อหุ้น มีกำไร 1.51 หมื่นล้านเยน” หรือ “ราคา 45 บาทต่อหุ้น มีกำไร 1.67 หมื่นล้านเยน” หรือ “ราคา 50 บาทต่อหุ้น มีกำไร 1.83 หมื่นล้านเยน” โดยเป็นการประเมินตามหลักมาตรฐานรายงานทางการเงินระหว่างประเทศ (IFRS) ซึ่งบริษัทจะเริ่มใช้ในไตรมาสแรกนี้
 
อนึ่ง J Trust เป็นเจ้าหนี้และผู้ถือหุ้นรายใหญ่ผ่านการซื้อหุ้นกู้แปลงสภาพ (Convertible Debenture) ของ GL ทั้งหมด 3 ชุด มูลค่ารวมกันทั้งสิ้น 210 ล้านเหรียญสหรัฐ โดยบริษัทถือสัดส่วนหุ้น GL อยู่ราว 6.43%